Kolesík, Andrej, poslanec NR SR (2010-12-10):
Ďakujem, pán predsedajúci. Vážený pán minister, milé kolegyne, kolegovia, dovoľte mi predniesť vám stručný návrh pozmeňujúci, ktorý som pripravil spolu s pánom poslancom Galisom, spravodajcom ku vládnemu návrhu na vydanie zákona, ktorým sa mení a dopĺňa zákon č. 300/2008 Z. z. o organizácii a podpore športu a o zmene a doplnení niektorých zákonov v znení zákona č. 462/2008 Z. z. (parlamentná tlač číslo 104). Prvý bod. V čl. I v bode 4 vládneho návrhu sa v § 11 ods. 1 písm. d) za slovo „študentov“ dopĺňajú slová „alebo fyzických osôb s ťažkým zdravotným postihnutím“. Zároveň sa dopĺňa nová poznámka pod čiarou, ktorá znie: „4aa) Zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov.“ Odôvodnenie: Do skupín osôb, ktorým je možné poskytnúť dotáciu na podporu športovania, navrhujeme zahrnúť i fyzické osoby s ťažkým zdravotným postihnutím. Možnosť financovať športové aktivity prostredníctvom dotácií ministerstva školstva by znamenala výrazne pozitívny posun v možnosti zabezpečiť prístup k športovaniu aj osobám s ťažkým zdravotným postihnutí. Je to názor aj Národnej rady občanov so zdravotným postihnutím v Slovenskej republike, ktorá nás – predpokladám, že aj vás viacerých – na túto možnosť takto pomôcť športovcom občanom so zdravotným postihnutím upozornila. Zabezpečenie športových aktivít týchto osôb si vyžaduje vyššie náklady na personálne, materiálne i organizačné zabezpečenie. Potrebný je zvýšený dohľad s väčším počtom osôb pri vykonávaní ich športových aktivít. Pre niektoré športy je potrebné špeciálne upravené športové náradie a náčinie, napríklad nákup ozvučených lôpt pre nevidiacich a ďalšie špeciálne športové náradie, ktoré sa vyrába len na individuálnu objednávku, čím sa stáva jeho obstaranie v porovnaní s ostatnými športovými potrebami pre telesne zdravých finančne viac náročnejším. Možnosť poskytovať dotácie na uvedený účel bude zároveň i príspevkom štátu k realizácii záväzku prijatého ratifikáciou Dohovoru o právach osôb so zdravotným postihnutím. Ako poznámka pod čiarou číslo 4aa) je zároveň uvedený zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov, nakoľko v tomto zákone je jasne definované, aké fyzické osoby sa považujú za osoby s ťažkým zdravotným postihnutím a čo sa chápe za ťažké zdravotné postihnutie. Podstatou nášho návrhu je možnosť poskytovania podpory športovania osôb s ťažkým zdravotným postihnutým bez rozdielu veku či sociálneho statusu, teda nielen pre deti, žiakov a študentov s ťažkým zdravotným postihnutím. Dovolíme si upozorniť aj na skutočnosť, že práve naši paraolympionici majú v zahraničí oveľa väčšie úspechy ako naši telesne zdraví športovci, o čom svedčí aj množstvo ocenení a medaily, ktoré získali naši telesne postihnutí športovci na paraolympiáde, ako i na mnohých zahraničných i domácich súťažiach. Jednoducho máme telesne postihnutých športovcov, ktorí vo veľkej miere úspešne a dôstojne reprezentujú Slovenskú republiku doma i v zahraničí, a preto je potrebné im touto cestou a týmto pozmeňujúcim návrhom pomôcť a uľahčiť im ich život. Verím, vážené panie kolegyne, páni kolegovia, že tento náš pozmeňujúci návrh bude podporený naprieč celým politickým spektrom, pretože šport je pre všetkých. Ďakujem vám veľmi pekne.